Aalborg – den lykkeligste by i Europa? Ja, ifølge en stor undersøgelse, som Europa Kommissionen offentliggjorde for nylig, indtager Aalborg en glad førsteplads på listen over Europas lykkeligste byer efterfulgt af København, Reykjavik og Zürich. At den nordjyske hovedby topper denne oversigt kommer nok bag på mange, for romanen Nordkraft, den dystopiske film Portland og rapperen Niarns tekster har lært os, at Aalborg er er en slidt, grå og farlig by.

Sagen er dog den, at Aalborg har været i en eksplosiv udvikling siden årtusindskiftet. Byen har oplevet en kolossal tilvækst, der ikke er set siden industrialiseringen. Hvor det engang var røgen fra de mange fabrikker, der steg op, oser Aalborg i dag først og fremmest af selvtillid. Nye bydele ser dagens lys, lufthavnen vokser med flere og flere internationale afgange, og Aalborgs førstehold, AaB, blander sig i toppen af dansk fodbold.

Den moderne fortælling om Aalborg er historien om en forvandlet havn, om åbningen af nye kulturhuse og gode spisesteder og om stadigt bedre uddannelsessteder, der tiltrækker unge studerende i hobetal. Mange af dem bliver boende, og byens indbyggertal nærmer sig 150.000 med yderligere 60.000 i det nærmeste opland.